b'\n_START_ARTICLE_\nPablo Amorsolo\n_START_SECTION_\nTalambuhay\n_START_PARAGRAPH_\nIsinilang siya sa Daet, Camarines Norte sa mag-asawang Pedro Amorsolo at Bonifacia Cueto. Nang nasa edad na walong taon pa lamang, lumipat ang kaniyang mag-anak sa Maynila._NEWLINE_Noong Ikalawang Digmaang Pandaigdig, naging tagapagtangkilik si Amorsolo ng Greater East Asia Co Prosperity Sphere, at naglingkod siya bilang isang kolonel ng Kempetai ng Imperyo ng Hapon. Nang maging matagumpay ang pagbabalik ng mga kawal na Amerikano sa mga pampang ng Pilipinas, nahuli si Amorsolo ng mga hukbong Pilipino._NEWLINE_Nahatulan siya at namatay sa pamamagitan ng pagbaril ng mga gerilya. Pumanaw siya sa ganitong paraan habang nasa Antipolo, Rizal.\n_START_SECTION_\nEdukasyon\n_START_PARAGRAPH_\nNakapagsanay siya sa larangan ng pagpipinta sa ilalim ng tiyong dalubhasa sa pagpipinta na si Fabian de la Rosa. Matapos ang elementarya, nag-aral siya sa Liseo ng Maynila. Nakapagtapos din siya mula sa Paaralan ng Pinong Sining ng Unibersidad ng Pilipinas noong 1924._NEWLINE_Matapos ang dalawang ng pagkakatala bilang mag-aaral sa Unibersidad ng Pilipinas, nahirang siya bilang katulong na guro ng pagkapintor. Nagturo siya hanggang sa sumapit ang Ikalawang Digmaang Pandaigdig.\n_START_SECTION_\nLarangan ng pagpipinta\n_START_PARAGRAPH_\nTagahanga at tagapagtangkilik si Amorsolo ng mga sining na makauna (klasiko) at maging ng mga makabago (moderno). Noong mga dekada ng 1930, marami siyang naiguhit at naipintang larawang pang-editoryal para sa mga magasing katulad ng Graphic, Tribune, La Vanguardia, Herald, at Manila Times. Isa siya sa naging sanhi ng pag-angat ng kasiningang may paksa at anyo (genre art) sa Pilipinas, sapagkat humabi siya ng malawakan at iba\xe2\x80\x99t ibang uri ng mga mga larawan na nagpapakita ng mga pangyayaring katutubo at panlipunan. Bihasa at kilala rin siya bilang isang mahalagang pintor ng mga dibuho ng mga tao, na sinasabing nakapagbibigay-buhay sa mga paksang indibidwal. Nagpinta siya ng mga tao na nagmula sa sari-saring antas ng lipunan at maging mula sa iba\xe2\x80\x99t ibang edad, kung saan naipakita niya ang kaniyang pagkakaunawa sa mga katangian at personalidad ng mga pinili niyang paksang tao. Kumatha rin siya ng mga obra na naglalarawan ng mga paksang may tuwirang kaugnayan sa kasaysayan ng Pilipinas. Halimbawa ng mga ito ang mga malalaking larawan tungkol kay Magallanes at sa mga katutubong Pilipino, ang Magellan and the Natives; isa pang halimbawa ang The Discovery of the Philippines (Ang Pagkakatuklas sa Pilipinas) na ipininta niya noong 1944._NEWLINE_Sa kasawiang-palad, karamihan sa mga akdang larawan ni Amorsolo ang natupok sa isang sunog na naganap noong 1945.'